Ντόναλντ Ντακ

μικρογραφία

Ο Ντόναλντ Ντακ (πλήρες όνομα Ντόναλντ Φώντληροϋ Ντακ, αγγλικά: Donald Fauntleroy Duck) είναι χαρακτήρας κινουμένων σχεδίων της Ντίσνεϋ. Η πρώτη του εμφάνιση σε ταινία έγινε το 1934. Ο Ντόναλντ Ντακ σχεδιάστηκε από τους Αρτ Μπάμπιτ και Ντικ Χιούμερ, ενώ είναι και ο χαρακτήρας που έχει παίξει στις περισσότερες ταινίες κινουμένων σχεδίων (173 συνολικά, από τότε που πρωτοεμφανίστηκε μέχρι το 1995). 

Η πρώτη εμφάνιση του Ντόναλντ ήταν στο καρτούν της Silly Symphonies The Wise Little Hen (Η μικρή σοφή κότα) (1934). Ως το 1985 η χαρακτηριστική φωνή του Ντόναλντ ανήκε στον ηθοποιό Κλάρενς Νας.Clarence Nash Biography Μετά τον θάνατο του Νας, στη διάσημη πάπια δάνεισε τη φωνή του ο Τόνυ Ανσέλμο. Για το όνομα του ήρωα, πηγή έμπνευσης αποτέλεσε ο παίκτης του κρίκετ Ντόναλντ Μπράντμαν, που αποβλήθηκε από έναν αγώνα στις ΗΠΑ επειδή έσκυψε (στα αγγλικά "duck") με απαγορευμένο τρόπο.

 Προφίλ 

Ο Ντόναλντ Ντακ είναι μία πάπια που αγαπά την περιπέτεια. Είναι έξυπνος, πονηρός, οξύθυμος, καλόκαρδος, μονίμως άφραγκος, κατά καιρούς τεμπέλης (ωστόσο, σε κάποιες ιστορίες απεικονίζεται πρόθυμος για δουλειά ή ακόμα και δράση) και το πιο άτυχο παπί του κόσμου. Αν και ο Ντόναλντ Ντακ ήταν οξύθυμος και γενικώς θύμωνε με τους διάφορους βασανιστές του (κάποιες φορές έχει κατηγορηθεί για βωμολοχίες), σπάνια ήταν κακόβουλος. Τα αστεία του ή οι προσπάθειές του για εκδίκηση συχνά του γύριζαν μπούμερανγκ. Αλλά ακόμη και οι χειρότεροι αντίπαλοί του, έβρισκαν τελικώς τρόπους εύρεσης μιας ειρηνικής συνύπαρξης.

Είναι γιος της Βολκάνα Μακ Ντακ, αδελφής του Σκρουτζ Μακ Ντακ. Ζει μαζί με τα τρία ανίψια του (Χιούυ, Λιούυ, Ντιούυ), των οποίων έχει την κηδεμονία, στη Λιμνούπολη (Duckberg), πόλη της πολιτείας Καλισότα. Μένει σε μια μονοκατοικία η οποία ανήκει στο θείο του, Σκρουτζ, ακριβώς δίπλα στο σπίτι του πιο ανυπόφορου εχθρού του, του κυρίου Τζόουνς, με τον οποίο δίνουν ομηρικές μάχες.

Στην ίδια πόλη μένουν και άλλοι χαρακτήρες όπως ο Σκρουτζ Μακ Ντακ (ο τσιγκούνης θείος του), ο Φέθρυ Ντακ (ξάδερφος του Ντόναλντ και μεγάλος γκαφατζής), ο Γκαστόνε Γκάντερ (ο εκνευριστικά τυχερός του ξάδερφος που είναι και αντίζηλός του) και η μεγάλη αγάπη του, Νταίζυ Ντακ. Επίσης στην ίδια πόλη μένει ο εφευρέτης Κύρος Γρανάζης με το βοηθό του, Γλόμπο, καθώς και μία πληθώρα άλλων χαρακτήρων που πλαισιώνουν πολύ όμορφα το σύμπαν των Ντακ. Έξω από την πόλη, μένει στο αγρόκτημά της η Γιαγιά Ντακ. Μαζί με τη Γιαγιά Ντακ ζει και ο τεμπέλης βοηθός της Πασχάλης Χήνος. Όταν επισκέπτεται ο Ντόναλντ τη Γιαγιά Ντακ, τον βρίσκουμε συχνά να κοιμάται μαζί με τον Πασχάλη κάτω από ένα δέντρο. 

Τις νύχτες ο Ντόναλντ φοράει μάσκα και χρησιμοποιώντας τον εξοπλισμό που του έχει φτιάξει ο Κύρος Γρανάζης, μάχεται ενάντια σε εγκληματίες ως υπερήρωας με το όνομα "Φάντομ Ντακ", και σώζει την πόλη από τους κακούς.

Είναι φίλος του Μίκυ Μάους και του Γκούφυ, και συχνά εμφανίζονται στις ίδιες περιπέτειες, τόσο στα κόμικς όσο και στη μικρή και μεγάλη οθόνη.

 Δημιουργία 

Σημαντικός δημιουργός του Ντόναλντ Ντακ είναι ο Καρλ Μπαρκς (1901 - 2000), ο οποίος δημιούργησε και εμπλούτισε την προσωπικότητά του, πλαισιώνοντας τον με πλήθος συγγενών, φίλων και εχθρών που έγιναν επίσης αθάνατοι, όπως ο Σκρουτζ Μακ Ντακ, ο Γκαστόνε και οι Μουργόλυκοι. Άλλος σημαντικός σχεδιαστής του ήρωα είναι ο Ντον Ρόσσα.

 Υποδοχή 

Ο ζωγράφος και κριτικός τέχνης Άντυ Γουόρχολ ανέφερε ότι: "Η ιδιοφυής ιδέα του Ουώλτ Ντίσνεϋ ήταν το ότι διάλεξε ένα τόσο κοινό πλάσμα, όπως η πάπια, και την έκανε εξαιρετικά ανθρώπινη".

 Δείτε επίσης 
 Χιούη, Λιούη και Ντιούη
 Σκρουτζ Μακ Ντακ
 Γκαστόνε Γκάντερ
 Νταίζυ Ντακ
 Κύρος Γρανάζης
 Η γενεαλογία των Μακ Ντακ

 Παραπομπές 

 Πηγές 
 50px Content in this article was copied from Donald Duck at The Disney Wiki, which is licensed under the Creative Commons Attribution-Share Alike 3.0 (Unported) (CC-BY-SA 3.0) license.

 Περαιτέρω ανάγνωση 



 Piepenbring, Dan (2019). T he Book That Exposed the Cynical Politics of Donald Duck. The New Yorker.


 Εξωτερικοί σύνδεσμοι 


 Το γενεαλογικό δέντρο της οικογένειας του Ντόναλντ
 Toonopedia: Donald Duck
 Donald Duck shorts film

 Donald Duck comic strip reprints at Creators Syndicate

Κατηγορία:Disney (χαρακτήρες κόμικς)
Κατηγορία:Disney (χαρακτήρες κινουμένων σχεδίων)